Majke mi
Majke mi je četvrti album sarajevske pop, rok pjevačice Alme Ekmečić, koji je na LP ploči i kaseti objavila sarajevska izdavačka kuća Diskoton 1987. Sadrži osam pjesama snimljenih u studiju Muzičke produkcije Radiotelevizije Sarajevo i predstavljaju Almin povratak plesnoj pop-muzici i šlageru uz dvije balade. Uglavnom su to plesne pop i pop-rok pjesme u malo modernijem aranžmanu tipičnom za 1980-e pogodnom za emitovanja na radiju i televiziji. Naslovna pjesma je ujedno i najveći hit na ovom muzičkom izdanju. Kao i na prethodnom albumu, Ekmečić je okupila dobru ekipu iskusnih muzičara i kompozitora, ali ovaj put iz Sarajeva. Među kompozitorima tu su: Slobodan "Bodo" Kovačević ("Kesteni", "Ne idi sad"), Ranko Boban ("Otkači se od mene") i Dražen Ričl. Posebna zanimljivost je pjesma "Još ga sanjam" koju je komponirao Ričl, a tekst napisao Kovačević. Jedan od tekstopisaca je i Marina Tucaković ("Ona ili ja", Ne idi sad"), koja je napisala skoro sve tekstove na njenom prethodnom albumu. Aranžmane za većinu pjesama uradio je bivši klavijaturist Indexa Ranko Rihtman. I ovim muzičkim izdanjem Alma Ekmečić je svojim pjevanjem potvrdila istaknuto mjesto među ženskim pripadnicama sarajevske škole pop roka iz 1970-ih i 1980-ih. Dizajn za omot uradio je Ranko Vasić, fotografiju Branko Popović, dok je producent bio Milan Stupar.